***FA – téma apríl 2021 PAŽ 4. kapitola čl.24***

**Čl. 24. Úrad hlavného predstaveného**

*§ 1. Hlavný predstavený Spoločnosti svätého Františka Saleského je nástupcom dona Bosca. Podľa výslovnej vôle zakladateľa je najvyšším predstaveným Združenia a vykonáva v ňom úlohu najvyššieho moderátora. Zaručuje vernosť Združenia projektu zakladateľa a podporuje jeho rast.*

*§ 2. Svoju službu, vykonávanú aj prostredníctvom svojho vikára alebo svetového koordinátora, uskutočňuje zvyčajne prostredníctvom svetovej rady s Výkonným sekretariátom svetovej rady, najmä s cieľom animovať celé Združenie a koordinovať formačné a apoštolské iniciatívy.*

*§3. Členovia Združenia pestujú voči hlavnému predstavenému city úprimnej lásky a vernosti jeho smerniciam.*

Tento článok, venovaný hlavnému predstavenému, sa významne umiestňuje medzi článok o celej rodine, v ktorej hlavný predstavený je otcom a stredobodom jednoty, a článok o zväzkoch so Saleziánskou kongregáciou. Hlavný predstavený ako nástupca dona Bosca a predstaviteľ jeho charizmatického otcovstva má rovnaký zväzok duchovno-charizmatického charakteru so všetkými rôznorodými skupinami saleziánskej rodiny. Voči nim vykonáva úlohu charizmatického podnecovateľa, animátora a garanta jednoty tejto rodiny a jej vernosti apoštolskému projektu a duchu zakladateľa.

Článok 126 Stanov saleziánov z roku 1984 hovorí: „Hlavný predstavený Saleziánskej spoločnosti je nástupcom dona Bosca, otcom a stredobodom jednoty saleziánskej rodiny. Jeho hlavnou starosťou je […] podnecovať členov [SDB] k stálej vernosti saleziánskej charizme a plniť si poslanie, ktoré Boh zveril našej Spoločnosti.“

V článku 3 Stanov dcér Márie Pomocnice z roku 1982 sa píše: „Hlavný predstavený Spoločnosti svätého Františka Saleského – ako nástupca dona Bosca – je animátorom a stredobodom jednoty saleziánskej rodiny.“ Okrem toho článok 111 hovorí: „On pomáha udržovať živou našu vernosť donovi Boscovi aj právomocami, ktoré mu delegovala Svätá stolica.“

Otcovstvo, ktoré zakladateľ zanechal ako vzácne dedičstvo svojim nástupcom, pomáha autorite hlavného predstaveného prijať charakteristickú saleziánsku tvár, príznačnú animovaním a dobrotou, a zameriava túto autoritu na bezvýhradnú službu povolaniu jednotlivých osôb a vitalite Združenia. Nie bez dôvodu sa označuje ako ministérium, posvätná služba.

Čo sa týka právnického hľadiska, úloha hlavného predstaveného je vzhľadom na rozličné skupiny rozdielna. Je „apoštolským vizitátorom“ dcér Márie Pomocnice, ako hovorí článok 111 Stanov FMA z roku 1982. Pre saleziánov je najvyšším alebo hlavným predstaveným a pre spolupracovníkov je „najvyšším moderátorom“. Samozrejme, on sám je prvý, kto najlepšie vie, že je najvyšším predstaveným saleziánov rehoľníkov a saleziánov spolupracovníkov laikov alebo diecéznych kňazov, preto riadi a animuje tieto dve skupiny, pričom vo svetle náuky koncilu berie do úvahy ich dosť odlišnú povahu a rešpektuje tú časť autority, ktorú Projekt apoštolského života priznáva radám a koordinátorovi/koordinátorke na rôznych úrovniach. Hlavný predstavený ako najvyšší moderátor Združenia má riadnu riadiacu právomoc, ktorú vykonáva podľa kánonického práva nad celým Združením, nad jeho radami, strediskami a členmi. Táto právnická funkcia najvyššieho predstaveného uskutočňuje na operatívnej úrovni jeho charizmatickú úlohu otca a stredobodu duchovnej rodiny dona Bosca.

Vzhľadom k tomu, že táto FA téma sa venuje postave hlavného predstaveného, ponúkame Vám veľmi osobné večerné slovko don Artimeho.

**Don Ángel Fernández Artime: Slovko na dobrú noc**

V talianskej sekcii Dní spirituality saleziánskej rodiny

Dňa 16.01.2021

Dobre. Pred minútou som povedal, že včera boli (ukážuc na moderátorov) naozaj výborní, vyzerá, že sú – nie vyzerá, *sú* naozajstní televízni profesionáli a teraz to vidím.

Som veľmi šťastný, že som s vami, drahá moja saleziánska rodina, odtiaľto s celou oblasťou. Musím vám povedať, že dnes už je to štvrtý-piaty pozdrav, ktorý robím do niektorej časti sveta, ale vzadu – vy ho nevidíte – je jedna zodpovedná osoba: volá sa don Francesco Marcocio, ktorý mi dal ten najťažší návrh. Pretože pre mňa povedať dnes slovko na dobrú noc tak trochu v kontexte strenny je veľmi ľahké. Ale on mi hovorí: „Ale porozprávaj nám trochu osobnejšie, porozprávaj nám o svojich nádejach, porozprávaj nám, o čom snívaš.“ Povedal som mu: „Toto je trochu mimo programu, nie?“ ;-) Ale urobím to rád v tom zmysle, že si myslím, že niekedy je naozaj ľudská stránka, ktorú máme všetci, vždy najatraktívnejšia, najkrajšia, najbežnejšia pre všetkých – keďže nie vždy ju poznáme, pravda?

Keď hovorím o nádeji, keď hovorím o nás, o snoch, musím vám povedať, že predovšetkým vidím, že môj život v jeho jednoduchosti, naozaj, aj vychádzajúc z môjho pôvodu, z maličkého miesta, z jednej dediny blízko mora – celej tejto reality sa, z môjho pohľadu, dotkla istá nepredvídateľnosť ohľadne môjho života, pretože to bolo – tak to čítam – tak trochu Božím predvídaním. To hovorím úprimne. Čo to znamená: Moje sny mnohokrát boli tak trochu ako čosi nemysliteľné, nikdy nepredstaviteľné, ale boli jednoduchou odpoveďou Bohu. A niekedy som to viac pochopil až spätne. Zajtra v liturgii – to hovorím, pretože som si na zajtra tak trochu pripravil jednoduchú homíliu – som videl, že tam je tá nádherná pasáž Božieho povolania Samuela. A on nevie, kto to hovorí. Až potom ho sprevádza Héli a povie mu: Odpovedz takto…

Musím vám povedať, že takto sa trochu cítim aj s mojím životným príbehom, s príbehom povolania: Že som absolútne nepoznal saleziánov, že som nemal žiadnu možnosť poznať saleziánov, že prostredníctvom jednej staršej ženy-turistky, ktorá sa objavila, začala sa rozprávať s ockom, ktorý práve chystal sieť pred vyplávaním na more, že napokon sa začala priateliť s mojimi rodičmi, že keď videla, že mojou budúcnosťou by bolo byť rybárom a chytať dobré ryby v severnom Atlantiku spolu s mojimi bratrancami, povedala: „Ale tento chlapec by mohol študovať. Ja poznám nejakých rehoľníkov, ktorí pracujú s chlapcami.“ Nečakane som sa stretol so saleziánmi. Žil som so saleziánmi, urobil som si u saleziánov gymnázium, skončil som u saleziánov. Mal som aj sen študovať medicínu – ja som nenaplneným lekárskym povolaním;-) – a od tej chvíle som sa vždy cítil taký šťastný, že moje nádeje boli iba pokračovaním prežívania života jednoducho a šťastne. A mnohokrát môj saleziánsky život napredoval s veľkým pokojom, tým, že som hovoril áno v každodennom živote, bez veľkých vecí. V každodennom živote, ktorý ma zaviedol všade, v ktorom ten moment, v ktorom sa vždy znovu nachádzam, spočíva v tom, že sa cítim veľmi dobre s ľuďmi, uprostred nich, že sa cítim veľmi dobre s ľuďmi pokornými, určite, pretože môj pôvod je veľmi skromný – v rodine rybárov, a že sa vždy cítim dobre, keď hovorím, ok, som pripravený, som k dispozícii. A táto disponibilita ma priviedla k vykonávaniu rôznych služieb v mojej španielskej provincii, priviedla ma k tomu, že som si v roku 2009 zbalil dva kufre a na výzvu hlavného predstaveného dona Pascuala Cháveza som išiel do Argentíny, aby som tam žil svoj saleziánsky život opäť ako provinciál, znovu ma priviedla do Španielska a priviedla ma sem medzi vás ☺ a do celého sveta. A keď si to tak čítam, hovorím: Ale moje nádeje, moje sny boli veľmi jednoduché: Cítiť sa šťastný ako salezián. Som veľmi šťastný ako salezián! Som veľmi šťastný v živote… Avšak v každodennej jednoduchosti, s únavou každého dňa. V dňoch, ktoré majú viac svetla aj v dňoch, ktoré majú viac tieňov. Keď sa pozriem späť, áno, vidím, že môj život bol takpovediac, ak nie zasiahnutý, tak dotknutý mnohými sprostredkovaniami a jednoducho ochotným hovorením áno. A to dalo všetok zmysel mojim snom, mojej nádeji v živote.

Končím. Chcem veriť, že už nie ste trochu unudení. ☺ Končím. A aby som zostal verný Francescovmu návrhu, ponúkol som vám niečo špeciálne.

Aký je môj sen ohľadne saleziánskej kongregácie? Ty si nedokážeš predstaviť, aký, ani ty. ☺ Avšak je jednoduchý. Aká je moja nádej? Hovorím vám to takto, s rukou na srdci, s veľkou jednoduchosťou. Ja naozaj snívam, že budem môcť na konci tohto šesťročia symbolicky ponúknuť donovi Boscovi a v donovi Boscovi Pánovi Ježišovi Kongregáciu, v ktorej by bolo možné povedať: „Milovaný otče, vidíš, tvoja rodina, tvoja saleziánska rodina, tvoji synovia – tí prvorodení, tvoji saleziáni – sú tu, sme takíto a toto je naša realita.“ A že aj don Bosco, keď sa na nás pozrie, by mohol povedať: „Dobre. Myslím, že sme ešte na správnej ceste, čo znamená, že sme naozaj šťastní ako saleziánska rodina, ako zasvätené osoby, že nosíme v srdci celkom osobitnú prednostnú lásku k chlapcom, dievčatám, k tým najnúdznejším.“ Aby mohol povedať: „Vidím povolaných pri Pánovi, vidím, že Pomocnica je prítomná vo všetkých týchto srdciach a domoch, a zdá sa mi, Angel, že Kongregácia nefunguje zle.“ Počuť takéto niečo by bolo pre mňa pohladením na srdci. Ja neviem, či to tak bude. Verím, že áno. A verím, že spoločne to dokážeme. Keď hovorím *spoločne*, hovorím to preto, lebo vidíte túto krásu, ktorá spočíva v pocite spolupatričnosti k rodine. Pretože tento sen dona Bosca už nie je mojím snom, nie je vlastníctvom nikoho z nás. Je to dar pre nás všetkých, charizmatických synov a dcéry. A to mi dáva obrovský pokoj. Stačí. Myslím, že toto je tak trochu mojím snom, mojou nádejou – prežívať život veľmi jednoducho.

Neviem, či to ukončíme modlitbou *Zdravas Mária*. Áno? Takže modlitbou. Nasleduje modlitba. Aha, pomodlím sa ja? Spoločne? Dobre. Tak to spravíme takto: Navrhujem vám zakončiť veľmi jednoduchým spôsobom, ale s tou láskou, ktorá je nám, saleziánskej rodine, taká veľmi vlastná. S veľkou láskou k Bohu, v osobe jeho milovaného Syna, a stále si vyprosujme svetlo Ducha Svätého pre nás všetkých, pre vaše plány, v tvojom životnom projekte, v tvojom, v mojom, v našom, sny… a stále prosme sprostredkovateľku, ktorou je naša Matka, tá, ktorá vždy robila všetko pre dona Bosca, ktorá naďalej robí všetko… Ako som povedal, zajtra bude modlitba, eucharistia v Bazilike, bude to posledná modlitba, zakončenie Dní spirituality, pri tom oltári, kde don Bosco plakal, keď pochopil, že všetko bolo – presne ako som dnes povedal pre mňa – tajomstvo s mnohými sprostredkovateľmi, kde občas nevidel všetko jasne, ale Ona robila všetko a sprevádzala ho.

Takže pozývam vás pomodliť sa tento *Zdravas Mária* predovšetkým tak, že predostrieme Bohu-Láske všetkých, ktorých nosíme vo svojich srdciach. Pomyslite na každého: rodinu, manžela, manželku, deti, všetky milované osoby, priateľov… to, čo je tým najkrajším tajomstvom nášho srdca. Pomyslime aj na mnohých, pre ktorých sme tak trochu Božím pohladením, Božou nežnosťou a nádejou. A prosme Matku, Pannu Máriu, aby nás stále viedla s našimi rukami spojenými s jej rukami. Modlime sa spoločne: *Zdravas Mária… Sláva Otcu… Mária, Pomocnica kresťanov, oroduj za nás!*

A nech na vás zostúpi požehnanie a nech vás žehná všemohúci a milosrdný Boh, Otec, Syn a Duch Svätý! Amen.

Všetkým prajem pekný večer a odovzdávam slovo našim vynikajúcim konferencierom. Ďakujem za všetko!